## Odluka Ustavnog suda Republike Hrvatske broj:U-IIIA-3950/2004 od 9. svibnja 2006.

### NN 68/2006 (19.6.2006.), Odluka Ustavnog suda Republike Hrvatske broj:U-IIIA-3950/2004 od 9. svibnja 2006.

# USTAVNI SUD REPUBLIKE HRVATSKE

**1641**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Ivan Matija, Ivan Mrkonjić, Jasna Omejec,
Željko Potočnjak, Agata Račan, Smiljko Sokol, Nevenka Šernhorst, Vice Vukojević
i Milan Vuković, odlučujući o ustavnoj tužbi koju je podnio M. G. iz Ž., kojeg
zastupa D. Š., odvjetnik u V., na sjednici održanoj 9. svibnja 2006. godine,
donio je

## ODLUKU

I. Ustavna tužba se usvaja.
II. Visoki trgovački sud Republike Hrvatske dužan je donijeti odluku u predmetu
koji se vodi pred tim sudom pod poslovnim brojem: Pž-1700/06 u najkraćem mogućem
roku, ali ne duljem od šest (6) mjeseci, računajući od prvog idućeg dana nakon
objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst)
podnositelju ustavne tužbe M. G. iz Ž., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst), u iznosu od 9.000,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca, od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) podnositelj je 22. listopada 2004. godine podnio ustavnu
tužbu smatrajući da mu je nerazumno dugim trajanjem parničnog postupka koji se
vodi pred Visokim trgovačkim sudom Republike Hrvatske pod brojem: Pž-5366/04
povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Visokog trgovačkog
suda Republike Hrvatske od 2. veljače 2006. godine i Trgovačkog suda u Osijeku
od 3. ožujka 2006. godine, te uvida u presliku spisa Trgovačkog suda u Osijeku
broj: P-100/06, utvrdio činjenice koje su pravno relevantne za odlučivanje o
povredi ustavnog prava podnositelja, zajamčenog člankom 29. stavkom 1. Ustava
Republike Hrvatske.
Podnositelj je 6. studenoga 1996. godine podnio tužbu Općinskom sudu u Županji
protiv »S.« d.d. iz Ž., radi pobijanja odluke i isplate.
Do 5. studenoga 1997. godine nije provedena niti jedna radnja u postupku.
Nakon 5. studenoga 1997. godine, ročište je održano 6. svibnja 1999. godine.
Sljedeća ročišta održana su 7. listopada 1999. i 13. siječnja 2000. godine.
Na ročištu održanom 6. srpnja 2000. godine glavna je rasprava zaključena te je
sud presudom, broj: P-572/96 djelomično usvojio tužbeni zahtjev podnositelja.
Spis je povodom žalbi, 2. studenoga 2000. godine, otpremljen Županijskom sudu u
Vukovaru koji je rješenjem, broj: Gž-1441/00 od 6. veljače 2001. godine, ukinuo
prvostupanjsku presudu te predmet vratio Općinskom sudu u Županji na ponovni
postupak.
Rješenjem, broj: P-234/01 od 2. ožujka 2001. godine, sud je utvrdio prekid
postupka, jer je nad tuženikom otvoren stečajni postupak, a rješenjem od 20.
rujna 2001. godine oglasio se stvarno nenadležnim te predmet ustupio Trgovačkom
sudu u Osijeku.
Protiv rješenja od 20. rujna 2001. godine podnositelj je izjavio žalbu, a spis
je 27. rujna 2001. godine otpremljen Županijskom sudu u Vukovaru koji je
rješenjem, broj: Gž-1561/01 od 19. veljače 2002. godine, potvrdio prvostupanjsko
rješenje.
Na ročištu održanom 28. svibnja 2002. godine glavna rasprava je zaključena te je
sud presudom, broj: P-437/02 usvojio tužbeni zahtjev podnositelja.
Spis je povodom žalbe tuženika 28. lipnja 2002. godine otpremljen Visokom
trgovačkom sudu Republike Hrvatske koji je rješenjem, broj: Pž-4312/02 od 4.
svibnja 2004. godine, ukinuo prvostupanjsku presudu.
Trgovački sud u Osijeku je rješenjem, broj: P-602/04 od 7. srpnja 2004. godine,
obustavio postupak jer je tuženik prestao postojati.
Spis je povodom žalbe podnositelja, 4. kolovoza 2004. godine, otpremljen Visokom
trgovačkom sudu Republike Hrvatske koji je rješenjem, broj: Pž-5366/04 od 25.
siječnja 2006. godine, ukinuo prvostupanjsko rješenje.
Rješenjem, broj: P-100/06 od 8. veljače 2006. godine, Trgovački sud u Osijeku
odredio je prekid postupka.
Podneskom od 20. veljače 2006. godine podnositelj je predložio nastavak
postupka.
Rješenjem, broj: P-100/06 od 1. ožujka 2006. godine, sud je odbio prijedlog
podnositelja za nastavak postupka. Protiv navedenog rješenja podnositelj je
izjavio žalbu.
Spis se od 13. ožujka 2006. godine nalazi na Visokom trgovačkom sudu Republike
Hrvatske pod brojem: Pž-1700/06.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

UTVRĐENJA VAŽNA ZA DONOŠENJE ODLUKE

4. Ustavni sud svoju odluku obrazlaže sljedećim utvrđenjima:

4.1. DULJINA SUDSKOG POSTUPKA

Podnositelj je 6. studenoga 1996. godine podnio tužbu Općinskom sudu u Županji
protiv »S.« d.d. iz Ž., radi pobijanja odluke i isplate. Ustavna tužba podnesena
je 22. listopada 2004. godine, a do tog dana sudski postupak nije pravomoćno
okončan pa Ustavni sud utvrđuje da je do dana podnošenja ustavne tužbe postupak
u ovom predmetu trajao ukupno sedam (7) godina, jedanaest (11) mjeseci i
šesnaest (16) dana.
Ustavni sud je ocijenio da se pravno relevantnim razdobljem, s aspekta povrede
prava na razumnu duljinu trajanja sudskog postupka, u konkretnom slučaju, smatra
razdoblje od 5. studenoga 1997., to jest od dana stupanja na snagu Zakona o
potvrđivanju Konvencije za zaštitu ljudskih prava i temeljnih sloboda i
Protokola broj: 1, 4, 6, 7, 11, 12 i 13 uz Konvenciju za zaštitu ljudskih prava
i temeljnih sloboda (»Narodne novine« – Međunarodni ugovori, broj 18/97., 6/99.
– pročišćeni tekst, 8/99. – ispravak i 14/02.) do 22. listopada 2004., to jest
do dana podnošenja ustavne tužbe podnositelja, što ukupno iznosi šest (6)
godina, jedanaest (11) mjeseci i sedamnaest (17) dana.

4.2. POSTUPANJE NADLEŽNOG SUDA

Razmatrajući postupanje nadležnog suda u pravno relevantnom razdoblju, Ustavni
sud je utvrdio da se postupak vodio pred Općinskim sudom u Županji koji je
presudom, broj: P-572/96 od 6. srpnja 2000. godine, djelomično usvojio tužbeni
zahtjev podnositelja. Spis je povodom žalbi 2. studenoga 2000. godine otpremljen
Županijskom sudu u Vukovaru koji je rješenjem, broj: Gž-1441/00 od 6. veljače
2001. godine, ukinuo prvostupanjsku presudu te predmet vratio Općinskom sudu u
Županji na ponovni postupak.
Rješenjem, broj: P-234/01 od 20. rujna 2001. godine, Općinski sud u Županji
oglasio se stvarno nenadležnim te predmet ustupio Trgovačkom sudu u Osijeku.
Spis je povodom žalbe protiv tog rješenja otpremljen Županijskom sudu u Vukovaru
koji je rješenjem, broj: Gž-1561/01 od 19. veljače 2002. godine, potvrdio
prvostupanjsko rješenje.
Trgovački sud u Osijeku je presudom, broj: P-437/02 od 28. svibnja 2002. godine,
usvojio tužbeni zahtjev podnositelja, a Visoki trgovački sud Republike Hrvatske
je povodom žalbe rješenjem, broj: Pž-4312/02 od 4. svibnja 2004. godine, ukinuo
navedenu presudu.
Nakon toga Trgovački sud u Osijeku je rješenjem, broj: P-602/04 od 7. srpnja
2004. godine, obustavio postupak jer je tuženik prestao postojati. Spis je
povodom žalbe podnositelja 4. kolovoza 2004. godine otpremljen Visokom
trgovačkom sudu Republike Hrvatske koji je rješenjem, broj: Pž-5366/04 od 25.
siječnja 2006. godine, ukinuo prvostupanjsko rješenje.
Rješenjem, broj: P-100/06 od 8. veljače 2006. godine, Trgovački sud u Osijeku
odredio je prekid postupka, a rješenjem broj: P-100/06 od 1. ožujka 2006.
godine, odbio je prijedlog podnositelja za nastavak postupka. Spis se povodom
žalbe od 13. ožujka 2006. godine nalazi na Visokom trgovačkom sudu Republike
Hrvatske pod brojem: Pž-1700/06.

4.3. PONAŠANJE PODNOSITELJA USTAVNE TUŽBE(TUŽITELJA U SUDSKOM POSTUPKU)

Podnositelj ustavne tužbe, kao tužitelj u sudskom postupku, prema utvrđenju
Ustavnog suda, nije pridonio duljini postupka.

4.4. SLOŽENOST SUDSKOG PREDMETA

Prema utvrđenju Ustavnog suda, ne radi se o osobito složenom predmetu.

OCJENA USTAVNOG SUDA

5. Ustavni sud utvrđuje da se postupak do podnošenja ustavne tužbe vodio u
trajanju duljem od sedam godina, te da su u razdoblju nakon 5. studenoga 1997.
godine sudovi postupali neučinkovito. Imajući u vidu ukupno trajanje postupka
kao i okolnost da je riječ o potraživanju iz radnog odnosa, Ustavni sud nalazi
da je povrijeđeno pravo podnositelja na suđenje u razumnom roku, zajamčeno
člankom 29. stavkom 1. Ustava Republike Hrvatske.
Stoga je, u smislu odredbe članka 63. Ustavnog zakona, donijeta odluka kao pod
točkom I. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Visokog trgovačkog suda Republike Hrvatske dužan je dostaviti
Ustavnom sudu pisanu obavijest o datumima donošenja i otpreme odluke najkasnije
osam (8) dana od dana njene otpreme, a najkasnije osam (8) dana od isteka roka
određenog u točki II. izreke ove odluke. Ovaj nalog temelji se na članku 31.
stavcima 4. i 5. Ustavnog zakona.

Broj: U-IIIA-3950/2004
Zagreb, 9. svibnja 2006.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 68/2006-1641
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)